Top- Russiese generaal vervang te midde van referendums‘n Bord lees “Ons is met Rusland, een nasie”. (Foto: Yasuyoshi Chiba/AFP) Rusland het Saterdag sy top- logistieke generaal uit sy amp verwyder ná ŉ reeks terugslae in die oorlog met Oekraïne. Dit kom te midde van die oostelike en suidelike dele van Oekraïne wat hul tweede stemdag in die stryd vir die land afgehandel het. Anneksasie-referendums is vandeesweek aangekondig om te bepaal of dele van Oekraïne deel van Rusland moet word. Die skielike ommeswaai in die militêre topbestuur is ook ŉ gevolg van pres. Wladimir Poetin se groot mobiliseringsveldtog. Rusland se inval in Oekraïne het wydverspreide logistieke probleme blootgelê en sedertdien het die Oekraïense weermag al hoe meer grondgebied begin wen. Ontleders meen dat logistiek die swak skakel in Moskou se weermag is. “Genl. Dmitri Boelgakov is uit sy amp as adjunkminister van verdediging verwyder en sal deur kol.genl. Mikhail Mizintev (60) vervang word,” het dié land se ministerie van verdediging aangekondig. Rusland se mobiliseringsveldtog, wat Woensdag aangekondig is, sal een van sy eerste groot logistieke uitdagings wees, aangesien honderde duisende reserviste wat opgeroep word nog toegerus en opgelei moet word voor ontplooiing. Stemming het Vrydag begin. (Foto: Stringer/AFP) Boonop het die stemming oor die vraag of Rusland vier streke van Oekraïne moet annekseer Vrydag begin. Oekraïne en die Weste het reeds dié referendums veroordeel en dit as ŉ klug afgemaak. Desnieteenstaande vind die stemming in die Russies-beheerde gebiede van Donetsk en Lugansk in die ooste, en Cherson en Zaporizhzhia in die suide plaas. Russiese owerhede gaan vir die volgende vier dae van deur tot deur om stemme in te samel. Stemlokale maak ook Dinsdag vir inwoners oop. Dit sal dan die laaste dag wees om te stem en die uitslae van die referendum word vroeg Woensdag verwag. “Dinge beweeg al hoe meer daarna om die Sowjetunie te herstel. Die referendum is een van die stappe in daardie rigting,” het ŉ militêre amptenaar aan AFP gesê. Die vier streke se integrasie by Rusland sal die konflik tussen dié land en Oekraïne laat eskaleer, aangesien Moskou enige militêre aksie daarteen as ŉ aanval op sy eie grondgebied sal beskou. Oekraïense magte werk nietemin onverpoos om hierdie grondgebied terug te wen.